Εύκολα κι ωραία ο Ολυμπιακός.



Οι σαφώς ανώτεροι «ερυθρόλευκοι» επικράτησαν 3-1 της Ξάνθης στο «Γ. Καραϊσκάκης» για τη 22η αγωνιστική της Super League 1, επιστρέφοντας στις νίκες και βρέθηκαν στο +2 από τον ΠΑΟΚ που φιλοξενείται την Κυριακή από τον Παναθηναϊκό.



Ο Σουντανί άνοιξε το σκορ στο 5’ και στη συνέχεια σπατάλησε αρκετές ευκαιρίες, ο Ελ Αραμπί, ο οποίος είχε ασίστ στο 1-0, σκόραρε στο 43’, ενώ ο Φασίδης σημείωσε αυτογκόλ στο 52’. Οι -ακίνδυνοι μέχρι εκείνο το σημείο- φιλοξενούμενοι μείωσαν στο 71’ με πέναλτι του Κάστρο, έπειτα από ανατροπή του Σεμέδο (θα μπορούσε να είχε δεχθεί κόκκινη σε αυτήν τη φάση) στον Στούρτζεον, που ξεκίνησε εκτός περιοχής και ολοκληρώθηκε εκτός.



Έτσι ξεκίνησαν

Με τον Σουντανί να ξεκινά βασικός, αλλά και τον Σεμέδο να επιστρέφει -μετά την τιμωρία του- στο αρχικό σχήμα παρέταξε ο Πέδρο Μαρτίνς τον Ολυμπιακό απέναντι στην Ξάνθη. Ο Σα ήταν στο τέρμα, ο Τσιμίκας αριστερά, ο Ομάρ δεξιά και ο Μπα δίπλα στον Πορτογάλο στο κέντρο της άμυνας. Γκιγέρμε και Μπουχαλάκης ήταν τα αμυντικά χαφ, ο Βαλμπουενά αριστερά και ο Μασούρας δεξιά, ενώ ο Σουντανί πλαισίωνε τον Ελ Αραμπί στην κορυφή της επίθεσης.





Η Ξάνθη ξεκίνησε με Αμπάντ στο τέρμα, τους Κασάδο, Καρασαλίδη, Λισγάρα και Φασίδη στην άμυνα. Σόσα, Κοβάσεβιτς, Θυμιάνης, Τεσέιρα και Μπαριέντος ήταν μεσοεπιθετικά σε ένα σχήμα που γινόταν αρκετά σφιχτό, όταν οι φιλοξενούμενοι ήταν σε θέση άμυνας. Στην κορυφή έπαιξε ο Κάστρο.



Το ματς

Δυνατό… μπρα-ντε-φερ από το ξεκίνημα, αλλά γρήγορο γκολ για τον Ολυμπιακό. Οι δύο ομάδες μπήκαν στο παιχνίδι με διάθεση για σκληρή «μάχη» και έπειτα από ένα αναγνωριστικό πρώτο πεντάλεπτο, όπου δεν σημειώθηκε κάποια καλή φάση, οι γηπεδούχοι κατάφεραν να ανοίξουν το σκορ στην πρώτη τους ευκαιρία. Αφού, ο Ελ Αραμπί έκλεψε την μπάλα από τον Κοβάσεβιτς και έδωσε στο… πιάτο το 1-0 για τον Σουντανί. Όπως συνέβη και με τον Καμαρά στο Ηράκλειο. Η ομάδα του Μαρτίνς πήρε ώθηση από το καλό της ξεκίνημα, ανάγκασε τους φιλοξενούμενους να εφαρμόσουν διαφορετικό πλάνο, αφού το σχέδιο για σφιχτό παιχνίδι, είχε χαλάσει από νωρίς. Διότι, έπρεπε να παίξουν πιο ανοιχτά. Αν και δεν το έπραξαν κατευθείαν.



Οι «ερυθρόλευκοι» είχαν καλό ρυθμό (παρά τα αρκετά αβίαστα λάθη) σε μεγάλο μέρος του πρώτου ημιχρόνου, αρκετές καλές στιγμές, με τον Σουντανί να είναι μέσα στις περισσότερες, αλλά να μην δείχνει αποτελεσματικότητα μετά το γκολ που πέτυχε. Όπως για παράδειγμα στο 11’, όταν μετά το δοκάρι του Βαλμπουενά με κεφαλιά, αστόχησε σε ανυπεράσπιστη εστία. Η Ξάνθη ήταν εντελώς ακίνδυνη σε όλο αυτό το διάστημα και ουσιαστικά είχε μόνο ένα εκτός περιοχής σουτ στην αγκαλιά του Σα. Ο Ολυμπιακός, που θα μπορούσε να είχε βρει παραπάνω γκολ στο δεύτερο μέρος, έκανε το 2-0 στο 43’, με τον Βαλμπουενά να βρίσκει τον Ελ Αραμπί, που με πλασέ νίκησε τον Άμπαντ, σε μια οριακή φάση, όπου φαίνεται να είναι στην ίδια ευθεία με την αντίπαλη άμυνα.



Έχοντας πλέον άλλον αέρα, ο Ολυμπιακός λίγο έλειψε να πετύχει γρήγορο γκολ με τον Σουντανί και στο δεύτερο μέρος. Ο Αλγερινός έστειλε την μπάλα στα δίχτυα, αλλά υποδείχθηκε σε θέση οφσάιντ. Ωστόσο, οι Πειραιώτες βρήκαν στο 52’ το γκολ που θα τους έφερνε ένα βήμα πιο κοντά στη νίκη. Ο Σουντανί έκανε το γύρισμα και ο Φασίδης -προ του Μασούρα- έστειλε την μπάλα στα δίχτυα της ομάδας του. Οι γηπεδούχοι έριξαν σταδιακά στροφές, έχοντας κάνει καλή… κάβα πλέον και η Ξάνθη αναγκάστηκε να παίξει πιο επιθετικά. Με αποτέλεσμα να βρει ευκαιρία με τον Μπαριέντος στο 54’, αλλά ο Σα νίκησε τον αντίπαλό του.



Όπως και ο Άμπαντ τον Ελ Αραμπί στο 67’ σε σουτ από πλάγια θέση. Το παιχνίδι έδειχνε να… σβήνει εντελώς, αλλά από το 69’ και μετά απέκτησε ξανά κάποιο ενδιαφέρον. Αφού ο Σεμέδο, έπειτα από έναν ακόμη κακό υπολογισμό της φάσης στο συγκεκριμένο ματς, αναγκάστηκε να ανατρέψει (ξεκινάει το αντικανονικό μαρκάρισμα εκτός και το ολοκληρώνει εκτός) τον Στούρτζεον, με αποτέλεσμα ο διαιτητής να δείξει την άσπρη βούλα και την κίτρινη κάρτα. Αν και θα μπορούσε να δώσει και κόκκινη. Ωστόσο, στην πραγματικότητα δεν μπήκε ξανά στο παιχνίδι η ομάδα του Γιώργου Παράσχου και δίχως να ζοριστεί ιδιαίτερα ο Ολυμπιακός, διαχειρίστηκε το προβάδισμά του και έφτασε σε μια άνετη νίκη.



Οι συνθέσεις

Ολυμπιακός (Πέδρο Μαρτίνς): Σα, Τσιμίκας, Σεμέδο, Μπα, Ελαμπντελαουί, Μπουχαλάκης, Γκιγέρμε, Μασούρας (60' Λοβέρα), Σουντανί, Βαλμπουενά (72' Φορτούνης), Ελ Αραμπί (83' Χασάν)



Στον πάγκο έμειναν: Αλέν, Τοροσίδης, Σισέ, Γκασπάρ



Ξάνθη (Γιώργος Παράσχος): Άμπαντ, Κασάδο, Καρασαλίδης, Λισγάρας, Φασίδης, Σόσα, Κοβάσεβιτς (57' Μουλέν), Θυμιάνης, Τεσεϊρα (67' Στούρτζεον), Μπαριέντος (81' Τζουρίσκοβιτς) και Κάστρο



Στον πάγκο έμειναν: Βίτορ, Μαλεζάς, Ντε Αμορίμ και Λεωντσάκος



Διαιτητής: Δημήτριος Καραντώνης.

Βοηθοί: Αντώνιος Καρατζίκας, Κωνσταντίνος Καλαμπόκης

4ος Διαιτητής: Δημήτριος Μαλούτας

VAR: Γεώργιος Τζοβάρας, AVAR: Γεώργιος Βρέσκας



